સીબીઆઈના અધિકારીઓ વચ્ચે શરૂ થયેલો વિવાદ સુપ્રીમ કોર્ટમાં પહોચવા સાથે રાજકીય રંગે પણ રંગાઈ ગયો છે. જેમાં કોંગ્રેસ સહિતના વિપક્ષો સીબીઆઈ વિવાદ અંગે મોદી સરકાર પર આકરા પ્રહાર કરી રહ્યાં છે. ત્યારે કોંગ્રેસ અધ્યક્ષ રાહુલ ગાંધી આ વિવાદને લઈને આજે રસ્તા પર ઉતરી આવ્યા છે. દિલ્હીના સીબીઆઈ હેડક્વાર્ટર પર સઘન સુરક્ષા વ્યવસ્થા ઉભી કરવામાં આવી છે. કોંગ્રેસે સીબીઆઈ મામલે આજે દેશભરમાં આંદોલન કરી જ્યાં પણ સીબીઆઈની ઓફિસ છે ત્યાં હલ્લાબોલ મચાવ્યું છે. ગુજરાત અને દિલ્હી સહીત લગભગ દરેક રાજ્યોમાં રાહુલ ગાંધી અને પ્રદેશ પ્રમુખોની આગેવાનીમાં કોંગ્રેસ કાર્યકર્તાઓ ધ્વારા સીબીઆઈ ઓફિસ સામે વિરોધ પ્રદર્શન સાથે દેખાવો યોજવામાં આવ્યા છે.